Творчасць Васіля Быкава — выдатная старонка сучаснай "ваеннай" прозы. Да разумення той жорсткай бойні XX стагоддзя, якой была другая сусветная вайна, сёння мы перадусім падыходзім з маральна-гуманістычных пазіцый гэтага пісьменніка, ягонай "акопнай" праўды, праўды пра чалавека на вайне. Яго творы вызначае трагедыйнасць зместу, глыбокая маральная і філасофская аснова гучання канфлікту, аналітычны чалавеказнаўчы пафас. В. Быкаў, як і экзістэнцыялісты А. Камю, Ж. П. Сартр, у сваёй творчасці завастрыў праблему маральнага выбару перад тварам смерці, пытанні свабоды і сумлення, сэнсу існавання, псіхалагічна пранікліва выявіў увесь трагізм чалавечай асобы ва ўмовах вайны.